Den 26 år gamle mannlige NHH-studenten måtte nylig møte i retten, tiltalt for vold mot en medstudent. Det skrev BA mot slutten av forrige uke.

Hendelsen skjedde i fjor høst.

Gikk hardt for seg på fest

På en fest ble det spilt musikk fra en Spotify-spilleliste, og den tiltalte satte på annen musikk enn den som allerede var på listen. Dette skal ha ført til krangling og endte med at 26-åringen sa at han skulle drepe den som laget spillelisten.

Tiltalte ble derfor bedt om å gå, og svarte med å slå verten i ansiktet med knyttet hånd, melder BA.

Hevder å ha brukt selvforsvar

Den tiltalte studenten erkjente ikke straffskyld, og hevdet at han handlet i selvforsvar.

I dommen står det at «slaget kom helt uten forvarsel, og var så hardt at fornærmede hørte at nesen ble knust». Det «er åpenbart at tiltalte ikke befant seg i noen nødvergesituasjon som skulle berettige en slik handling», står det videre i dommen.

NHH-studenten er dømt til 120 dagers fengsel og må i tillegg betale erstatning på over 20.000 kroner.

BA skriver at studenten som ble slått har fortsatt skjev nese og eventuelt må rette opp skaden ved kirurgiske inngrep.

Kommentarer

kommentarer